બાળકોના શિક્ષણ અને સરિતાના રમતગમતની પ્રવૃત્તિ ખેતમજૂરી કરી માંડ બે ટંક જમવાની વ્યવસ્થા કરી શકતા પિતા લક્ષ્મણભાઈ ગાયકવાડને ઘણી વખત મદદ માટે લોકો સામે હાથ લંબાવવા પડ્યા છે. ક્યારેક મદદ માગતી વખતે તેમની આંખમાંથી આંસુ પણ સરી પડ્યા છે. દીકરીને રમતવીર બનાવવા માટેના તેમના સંઘર્ષના એ દિવસો સરિતાને આજે પણ દરેક સ્પર્ધા પહેલાં આંખો સામે તરી આવે છે. જકાર્તા એશિયન ગેમ્સમાં ગોલ્ડ મેડલ મેળવ્યાં બાદ ‘અભિયાન’ સાથે કરેલી વાતચીતમાં સરિતાએ આ વાત કરતાં જણાવ્યું હતું કે, ‘દરેક સ્પર્ધા પહેલાં ટ્રેક પર ઊતરું છું ત્યારે એ દ્રશ્ય મારી આંખો સામે આવી જાય છે અને દોડવા માટે મને પ્રેરક બળ પૂરું પાડે છે. ટ્રેક પર જીતવા માટે મારા પગને, મગજમાં સચવાયેલા પપ્પાનાં આંસુ તાકાત આપે છે.’